Medicii specialiști din cadrul Spitalului de pneumoftiziologie din Iași atrag atenția că în ultimul an, în județ, 32 de copii s-au îmbolnăvit de tuberculoză, un număr dublu față de anul precedent.
Coordonatorul tehnic al Programului Național de Combatere a Tuberculozei, Adriana Sorete a declarat că în 2023 numărul cazurilor de TBC din județul Iași a crescut cu aproape 10 procente față de anul precedent, fiind înregistrate 534 de cazuri noi.
Adriana Sorete: Numărul de decese a crescut în ultimul timp prin tuberculoză, deci este o depistare târzie și tratamentul nu mai poate face față în aceste cazuri care sunt la extremă. Nu avem cazuri foarte multe de tuberculoză chimio-rezistentă, suntem cu nouă cazuri în ultimii 2 ani, ceea ce este bine pentru noi din cauză că tuberculoza chimiorezistentă este și periculoasă, fiind mortală dacă nu este tratată corect și este și consumatoare de mari fonduri de bani pentru tratament, care este un tratament deosebit și extrem de greu și de procurat și de suportat de către pacienți.
Adriana Sorete a atras atenția că, în mediul rural, persoanele bolnave de TBC se prezintă mult prea târziu la medic și nu cunosc faptul că acest lucru poate cauza decesul.
Adriana Sorete: Oamenii vin târziu la diagnostic, oamenii suferă foarte mult timp, un an, un an și jumătate așteaptă să le treacă boala aia de plămâni pentru care tușesc și scuipă și transpiră și slăbesc, tot așteaptă, nu se duc la doctorul de familie, fie că nu-l au, fie că au alte considerente pentru care nu se duc acolo, nu vin nici la dismensarul TBC din zona în care sunt ei arondați pentru că nu știu că aceste investigații pentru tuberculoză sunt gratuite. Depistarea este târzie, în esență.
Directorul Spitalului de Pneumoftiziologie din Iași, Radu Dabija a subliniat faptul că, în Europa, 25% din cazurile noi de TBC provin din România.
Radu Dabija: Din nefericire, o pătrime din cazurile noi de tuberculoză din Uniunea Europeană sunt în continuare în România, cel puțin ultimul raport asta arată. Din acest punct de vedere suntem forțați să avem mai mare grijă la prevenție, să ajungem acolo în comunitățile care, din păcate, nu sunt atât de responsive la tratament și la a face ancheta completă, a face o radiografie la timp va face o interacțiune bună cu medicul de familie și cu toți factorii. Societatea, pe de altă parte, și o să vedeți și astăzi și în general, în felul în care interacționăm, se implică și trebuie implicată mult mai multă în lupta împotriva tuberculozei și mă refer aici inclusiv la toate aceste coordonate ale interacțiunii sociale, preoți, asistenți social, medici de familie și tot ce înseamnă comunitățile, pentru că nu mai împreună putem să stopăm și să încercăm să ne debarasăm de acest foarte urât și nemeritat loc în Europa și mai ales în România, avem în continuare probleme cu tuberculoza.
Astăzi și mâine, specialiștii Spitalului de Pneumoftiziologie din Iași desfășoară o campanie de conștientizare a populației privind riscul îmbolnăvirii de tuberculoză. La 24 Martie este marcată Ziua Internațională de Luptă Impotriva acestei grave maladii. (Radio Iași/ Constantin Mihai)